# Bakke gård

### Fra Wikipedia, den frie encyklopedi

Bakke gård ligger på Møllenberg i Trondheim og eies i dag av Trondheim Grafiske Fagforening. Adressen er Innherredsveien 3. Dagens Bakke gård ble bygd ca. 1770, men det har vært bebyggelse der siden 1100-tallet. I perioden fram til reformasjonen i 1537 var gården et nonnekloster, og brolegning og fundamenter fra klosteret er funnet under utgravning i kjelleren.

## [rediger] Historikk

De første kildene omtaler bebyggelsen på dagens Bakke gård rundt 1150, og Sverres saga omtaler «Nonneseter på Bakka» i 1183. Klosteret, som sannsynligvis var et benediktinerkloster, var i bruk helt fram til reformasjonen, da ordenen formelt ble oppløst. Nonnene fikk bo der videre, til den siste døde i 1561.

Gården lå utenfor selve byen og slapp unna de store bybrannene, men brant ned i 1564, 1658 og 1718 – de to første gangene påtent av svenske militære styrker, siste gang av norske under det svenske angrepet på byen.

Fra 1702 ble det gikk kongelig privilegium til en reperbane tilknyttet Bakke Gård, og denne stod helt fram til rundt 1880.

Våningshuset ble oppført for kaptein Carl Henning Krog etter at han kjøpte gården i 1766. Arkitekten kan ha vært den kjente snekkermester Heinrich Kühnemann. Bygningen var opprinnelig mer enn 40 meter lang, det dobbelte av lengden i dag. Huset er ett av de få som fremdeles har seteritak med en tilbaketrukket loftsetasje, en takform som var svært populær i Trondheim på denne tiden. Den bevarte hovedinngangen mot tunet i øst har tofløyet dør med fyllinger i høyt relieff og er rammet inn av en rik barokk portal med svunget overstykke.

Ved et skifte i 1834 ble både gården og huset delt, og et plankegjerde ble oppsatt mellom parsellene. Jørgen Coldevin Rosenvinge overtok nordøstre del, som han ga navnet Rosenborg. Denne delen ble solgt til nedrivning i 1884. Sørvestre del ble stående, og tilhørte samme slekt til Trondheim kommune kjøpte gården i 1961.

Hovedbygningene ble fredet i 1927 og istandsatt som prestekontor for Bakklandet Menighet fra 1928. Etter overtakelsen i 1961 lot Trondheim Kommune gården forfalle. Den ble lånt borttil kunstnere fra 1962 til 1991. I 1993 overtok dagens eier, Trondheim Grafiske Fagforening.

## [rediger] Tidligere eiere

- Brødrene Marselius 1660-
- Kommandant på Munkholmen Hans Kyhn
- Borgermester Anders Christoffersen Tønder 1683-1693
- Biskop Peder Krog-1699
- Justisråd og president Christian Krog
- Brandmajor Christian Collin
- Kaptein Carl Henning Krog 1766-1787
- Kvartermester Johannes Finne 1787-1834
- Artillerikaptein Johan Andreas Müller 1858-
- Andrea Müller
- Trondheim Kommune
- Trondheim Grafiske Fagforening

## [rediger] Eksterne lenker

- Trondheim Grafiske Fagforenings sider om Bakke gård
- Den Katolske Kirkes sider om Bakke gård
- Reperbanen på Bakke gård

## [rediger] Litteratur

- Hegard, Tonte, Bakke, i Fredede hus og anlegg 4 – Sør-Trøndelag, Universitetsforlaget 1986, ISBN 82-00-07134-0

Hentet fra «http://no.wikipedia.org../../../b/a/k/Bakke_g%C3%A5rd.html»

Kategorier: Klostre i Norge | Middelalderen | Bygninger i Trondheim

##### Views

- Artikkel
- Diskusjon
- Nåværende versjon

##### prosjektrelatert

- Hjelp
- Ny bruker?
- Prosjektportal
- Last opp fil
- Tinget

##### Søk